Proiect



**GUVERNUL REPUBLICII MOLDOVA**

**HOTĂRÂRE n**r. \_\_\_\_\_\_\_\_\_\_

din \_\_\_\_\_\_\_\_\_\_\_\_\_

Chișinău

**pentru aprobarea Regulamentului cu privire la efectuarea auditului energetic de către întreprinderile mari**

În temeiul art. 9 alin. (1) lit. g) din Legea nr. 139/2018 cu privire la eficiența energetică (Monitorul Oficial al Republicii Moldova,2018, nr. 309-320, art. 476), Guvernul HOTĂRĂŞTE,

1. Se aprobă Regulamentul cu privire la efectuarea auditului energetic de către întreprinderile mari (se anexează);
2. Instituția Publică Centrul Național pentru Energie Durabilă în termen de o lună de la data intrării în vigoare a prezentei hotărâri, notifică primele întreprinderi mari despre necesitatea efectuării auditului energetic, în conformitate cu cerințele și principiile stabilite în Regulamentul cu privire la efectuarea auditului energetic de către întreprinderile mari;
3. Întreprinderile mari, identificate de Biroul Național de Statistică și notificate de Instituția Publică Centrul Național pentru Energie Durabilă, efectuează și prezintă în adresa Instituției Publice Centrul Național pentru Energie Durabilă primul audit energetic în termen de un an de la publicarea, în Monitorul Oficial al Republicii Moldova a prezentului Regulament și, ulterior, cel puțin odată la fiecare 4 ani de la data efectuării ultimului Raport de audit energetic;
4. Întreprinderile mari identificate de Biroul Național de Statistică după un an de la intrarea în vigoare a prezentului Regulament și care au obligația efectuării auditului energetic, efectuează și prezintă în adresa Instituției Publice Centrul Național pentru Energie Durabilă primul audit energetic, în termen de un an de la data recepționării notificării din partea Instituției Publice Centrul Național pentru Energie Durabilă și, ulterior, efectuează audituri energetice cel puțin o dată la fiecare 4 ani de la data efectuării ultimului audit energetic, cu prezentarea în adresa Instituției Publice Centrul Național pentru Energie Durabilă a rapoartelor de audit energetic elaborate în acest sens;
5. Întreprinderile mari, care au efectuat un audit energetic până la intrarea în vigoare a prezentului Regulament, prezintă copia raportului de audit efectuat, și ulterior, cel puțin odată la fiecare 4 ani de la data efectuării ultimului Raport de audit energetic, au obligația de prezentare a unui nou raport de audit energetic care să corespundă prevederilor prezentului Regulament.
6. Instituția Publică Centrul Național pentru Energie Durabilă prezintă în raportul privind activitatea desfășurată în anul precedent informația cu privire la implementarea Regulamentului cu privire la efectuarea auditului energetic de către întreprinderile mari;
7. Monitorizarea executării prezentei hotărâri se pune în sarcina Ministerului Energiei;

**PRIM-MINISTRU DORIN RECEAN**

Contrasemnează:

**Ministru Energiei Victor PARLICOV**

Aprobat   
prin Hotărârea Guvernului nr. \_\_/2024

**REGULAMENT**

**cu privire la efectuarea auditului energetic de către întreprinderile mari**

**Capitolul I**

**DISPOZIȚII GENERALE**

1. Regulamentul cu privire la efectuarea auditului energetic de către întreprinderile mari (în continuare – Regulament) stabilește:
   1. modul de definire a întreprinderilor mari și criteriile de stabilire a listei întreprinderilor mari care au obligația de efectuare a auditului energetic în conformitate cu prevederile prezentului Regulament;
   2. obligațiile întreprinderilor mari și cerințele de efectuare a auditurilor energetice
   3. raportarea auditurilor energetice de către întreprinderile mari;
   4. monitorizarea efectuării auditurilor energetice de către întreprinderile mari;
   5. cerințe față de întreprinderile mari la implementarea sistemului de management energetic sau de mediu.
2. Prezentul Regulament se aplică de către organul central de specialitate al administrației publice în domeniul energeticii și instituția publică de suport – Instituția Publică Centrul Național pentru Energie Durabilă (în continuare – IP CNED) în procesul de efectuare a auditului energetic de către întreprinderile mari.
3. În sensul prezentului Regulament se aplică noțiunile definite în Legea nr. 139/2018 cu privire la eficiența energetică.
4. IP CNED exercită următoarele atribuții:
   1. pune în aplicare cadrul juridic pentru efectuarea auditului energetic de către întreprinderile mari;
   2. acordă asistență consultativă și informațională prestatorilor de servicii de audit energetic, auditorilor energetici și întreprinderilor ce desfășoară activitate de antreprenoriat, cu privire la particularitățile efectuării auditului energetic de către întreprinderile mari;
   3. identifică, stabilește și actualizează lista întreprinderilor mari, care urmează să efectueze auditul energetic și le notifică despre acest fapt;
   4. colaborează în vederea identificării și stabilirii listei întreprinderilor mari, în special prin furnizarea reciprocă și continuă de informații, cu Biroul Național de Statistică, Ministerul Energiei, Ministerul Dezvoltării Economice și Digitalizării precum și cu alte autorități ale administrației publice centrale și locale ;
   5. elaborează aprobă și publică pe site-ul său web oficial modelul Raportului privind consum anual primar de energie al întreprinderilor mari, care au obligație de efectuare a auditului energetic;
   6. actualizează la necesitate programele de formare profesională al auditorilor energetici;
   7. implementează, scheme/mecanisme de sprijin pentru compensarea cheltuielilor aferente efectuării auditului energetic de către întreprinderile mici și mijlocii, conform prevederilor art. 19 alin.(6) din Legea nr. 139/2018 cu privire la eficiența energetică.

**Capitolul II**

**STABILIREA ȘI ACTUALIZAREA LISTEI ÎNTREPRINDERILOR MARI**

1. Se definesc ca fiind întreprinderi mari, în sensul prezentului Regulament, întreprinderile, care nu intră sub incidența Legii nr. 179/2016 cu privire la întreprinderile mici și mijlocii și îndeplinesc cumulativ următoarele condiții:
   1. au un număr mediu anual de salariați (numărul mediu scriptic al personalului în perioada de gestiune) mai mare de 249;
   2. realizează o cifră anuală de afaceri (venituri din vânzări) mai mare de 100 de milioane de lei sau dețin active totale (active imobilizate și active circulante) mai mari de 100 de milioane de lei, conform ultimei situații financiare aprobate;
   3. au un consum anual primar de energie mai mare decât 1000 tep.
2. Stabilirea listei întreprinderilor mari, care urmează să efectueze auditul energetic are loc conform următoarelor proceduri:
   1. IP CNED solicită anual de la Biroului Național de Statistică prezentarea listei întreprinderilor care practică activitatea de antreprenoriat sub formele organizatorico-juridice indicate în art. 13 al Legii nr. 845/1992 cu privire la antreprenoriat și care nu intră sub incidența Legii nr. 179/2016 cu privire la întreprinderile mici și mijlocii și au un consum anual primar de energie mai mare decât 1000 tep;
   2. Biroul Național de Statistică prezintă anual, în adresa IP CNED, cea mai recentă informație, disponibilă la nivel statistic, solicitată conform prevederilor subpct. 6.1;
3. Anual, în baza listei întreprinderilor mari recepționate de la Biroul Național de Statistică, IP CNED notifică întreprinderile mari, în termen de până la 30 noiembrie, despre obligația efectuării auditului energetic în conformitate cu prevederile art. 19 alin. (1) din Legea nr. 139/2018 cu privire la eficiența energetică și a prezentului Regulament;
4. Lista întreprinderilor mari care au obligația efectuării auditului energetic este actualizată anual de către IP CNED în baza prevederilor prezentului Regulament;
5. În cazul în care în rezultatul exercițiului anual de actualizare a listei menționate la pct. 8, sunt identificate întreprinderi noi care cad sub incidența prevederile art. 19 alin. (1) din Legea nr. 139/2018 cu privire la eficiența energetică, IP CNED, notifică aceste întreprinderi despre acest fapt;
6. Lista întreprinderilor mari care au obligația indicată în art. 19, alin. (1) din Legea nr. 139/2018 cu privire la eficiența energetică de a efectua auditul energetic și actualizările acesteia se aprobă prin ordinul directorului IP CNED și se afișează pe site-ul web oficial al IP CNED.

**Capitolul III**

**OBLIGAȚIILE ÎNTREPRINDERILE MARI ȘI CERINȚELE DE EFECTUARE A AUDITURILOR ENERGETICE**

**Secțiunea 1**

**Obligațiile întreprinderilor mari**

1. Întreprinderile mari, notificate de către IP CNED au următoarele obligațiuni:
   1. să efectueze odată la 4 ani audituri energetice care să cuprindă analiza tuturor consumurilor anuale primare de energie;
   2. să completeze și să transmită anual către IP CNED Raportul privind consum anual de energie primară , conform modelului aprobat de IP CNED;
   3. să suporte cheltuielile privind efectuarea auditului energetic.
2. Întreprinderile mari notificate de către IP CNED, asigură efectuarea auditurilor energetice în baza contractelor încheiate cu o companie prestatoare de servicii de audit energetic din Republica Moldova și/ sau de peste hotare, care are în calitate de angajat cel puțin un auditor energetic, calificat și înregistrat în conformitate cu prevederile Regulamentului cu privire la auditorii energetici și auditul energetic aprobat prin Hotărârea Guvernului nr. 676/2020.

**Secțiunea 2-a**

**Cerințele de efectuare a auditurilor energetice de către întreprinderile mari**

1. Auditul energetic pentru întreprinderile mari se efectuează în conformitate cu Regulamentul cu privire la auditorii energetici și auditul energetic, aprobat prin Hotărârea Guvernului nr. 676/2020 și prezentul Regulament.
2. În procesul de efectuare a auditului energetic pentru întreprinderile mari, auditorul energetic efectuează o analiză a caracteristicilor tehnice și energetice a clădirilor aflate în proprietatea întreprinderilor mari situate pe teritoriul Republicii Moldova, a tuturor sistemelor tehnice, a proceselor tehnologice, și unităților de transport din cadrul întreprinderilor, inclusiv a sistemelor de producere, transformare, distribuție și consum a energiei/apei/materiei prime care consumă apă și energie pentru a determina potențialul de eficientizare.
3. Verificarea calității rapoartelor de audit energetic efectuate la întreprinderile mari se efectuează de către IP CNED conform Regulamentului cu privire la auditorii energetici și auditul energetic, aprobat prin Hotărârea Guvernului nr. 676/2020.
4. Formarea profesională a auditorilor energetici pentru efectuarea auditului energetic la o întreprindere mare se desfășoară de către instituțiile/organizațiile cu drept de formare profesională și/sau instituțiile de învățământ acreditate. Tematica și condițiile de desfășurare a acestora se aprobă de IP CNED în corespundere cu prevederile Capitolului III secțiunea 3 din Regulamentul cu privire la auditorii energetici și auditul energetic, aprobat prin Hotărârea Guvernului nr. 676/2020.
5. Raportul de audit energetic efectuat pentru întreprinderile mari trebuie să corespundă modelului/șablonului de raport de audit energetic aprobat de IP CNED pentru categoria Clădiri, Industrie și Transport în conformitate cu obiectul analizat.

**Capitolul IV**

**MONITORIZAREA EFECTUĂRII AUDITULUI ENERGETIC DE CĂTRE ÎNTREPRINDERILE MARI**

1. IP CNED monitorizează respectarea de către întreprinderile mari a obligației de efectuare a auditului energetic în termenii și condițiile stabilite în Legea nr. 139/2018 cu privire la eficiența energetică și prezentul Regulament.
2. Întreprinderile mari în termen de cel mult 1 lună de la recepționarea raportului de audit energetic notifică IP CNED cu privire la executarea obligației de efectuare a auditului energetic.
3. Companiile prestatoare de servicii de audit energetic informează IP CNED cu privire la auditurile energetice efectuate la întreprinderile mari și fac mențiuni în acest sens în Registrul auditurilor energetice, transmis anual către IP CNED în conformitate cu pct. 56 din Regulamentul cu privire la auditorii energetici și auditul energetic, aprobat prin Hotărârea Guvernului nr. 676/2020.
4. Întreprinderile mari, care nu îndeplinesc obligația cu privire la efectuarea auditului energetic și care nu intră sub incidența Capitolului VI din prezentul Regulament, se sancționează cu aplicarea sancțiunii financiare indicate în alin. (3) și alin. (4) din art. 28 al Legii nr. 139/2018 cu privire la eficiența energetică.
5. Sancțiunile financiare față de întreprinderea mare, care are obligația de efectuare a auditului energetic, se constată și se aplică de către Inspectoratul Național pentru Supraveghere Tehnică conform procedurii de aplicare a sancțiunilor financiare, indicate în art. 29 din Legea nr. 139/2018 cu privire la eficiența energetică.
6. Achitarea sumei sancțiunilor financiare nu exonerează întreprinderile mari de executarea obligației de efectuare a auditului energetic.
7. În cazul în care întreprinderea mare nu a îndeplinit obligația cu privire la efectuarea auditului energetic în termen, IP CNED sesizează Inspectoratul Național pentru Supraveghere Tehnică.

**Capitolul V**

**CERINȚE FAȚĂ DE ÎNTREPRINDERILE MARI LA IMPLEMENTAREA SISTEMULUI DE MANAGEMENT ENERGETIC SAU DE MEDIU**

1. Întreprinderile mari, notificate de către IP CNED, care implementează un sistem de management energetic în conformitate cu SM ISO EN 50001 și obțin certificarea de către un organism acreditat, sau un sistem de management de mediu în conformitate cu SM SR EN ISO 14001, sunt scutite de executarea obligației privind efectuarea auditului energetic conform prezentului Regulament cu condiția că sistemul respectiv implică efectuarea auditului energetic cu respectarea cerințelor minime indicate în punctul 50 din Regulamentul cu privire la auditorii energetici și auditul energetic, aprobat prin Hotărârea Guvernului nr. 676/2020.
2. IP CNED solicită de la întreprinderile mari informațiile necesare care fac dovada că sistemul de management energetic implementat, în conformitate cu   
   SM ISO EN 50001 sau sistemul de management de mediu implementat în conformitate cu SM SR EN ISO 14001, implică efectuarea auditului energetic conform prevederilor pct. 25, cu informarea ulterioară a acestora despre constatările efectuate.
3. Întreprinderile mari, care implementează Sistemul de management energetic și/sau un sistem de management de mediu, care prelungesc valabilitatea certificatelor deținute, și care dețin certificatele corespunzătoare, anual până la sfârșitul anului, sunt obligate să prezinte către IP CNED:
   1. copiile certificatelor corespunzătoare, emise de un organism de certificare acreditat, în conformitate cu Legea nr. 235/2011 privind activitățile de acreditare și de evaluare a conformității;
   2. descrierea consumului de energie sau a sistemului de management energetic sau de mediu implementat;
   3. lista măsurilor de îmbunătățire a eficienței energetice propuse întreprinderii mari pentru implementare;
   4. lista măsurilor de îmbunătățire a eficienței energetice realizate până la momentul raportării;
   5. lista măsurilor de îmbunătățire a eficienței energetice implementate pe parcursul anului curent și rezultatele/economiile de energie obținute.
4. În termen de o lună până la expirarea certificatului ce atestă implementarea sistemului de management energetic sau de mediu, întreprinderile mari sunt obligate să notifice IP CNED despre expirarea certificatului respectiv și să prezinte Raportul privind efectuarea auditului energetic efectuat pe perioada deținerii certificatului respectiv.
5. Întreprinderile mari, care au obligația de efectuare a auditului energetic și care nu prelungesc valabilitatea certificării obținute conform prevederilor pct. 25 sau nu obțin un nouă certificare de implementare a sistemului de management energetic sau de mediu, sunt obligate să efectueze auditul energetic în termen de 4 ani de la expirarea certificării ce atestă implementarea sistemului de management energetic sau de mediu, cu respectarea prevederilor prezentului Regulament.
6. În cazul retragerii certificatului de implementare a sistemului de management energetic sau de mediu, întreprinderile mari sunt obligate să notifice IP CNED despre retragerea certificatului cu indicarea motivelor retragerii lui. În termen de 4 ani de la retragerea certificatului respectiv, întreprinderile mari, care au obligația de efectuare a auditului energetic, sunt obligate să efectueze auditul energetic cu respectarea prevederilor prezentului Regulament.
7. În baza informației prezentate de către întreprinderile mari cu privire la implementarea sistemului de management energetic sau de mediu, IP CNED, efectuează mențiunile corespunzătoare în lista întreprinderilor mari, care au obligația de a efectua auditul energetic cu publicarea acesteia pe site-ul său web oficial.